
The diplomat and writer Vasile Alecsandri was gifted with 
the power of understanding with intelligence the meanings of life 
and words. 

He was a very skilled rhetorician and a perspicacious analyst 
of his time. He militated for the affirmation of the human rights. 

In that admirable epoch of Romanian rebirth he fulfilled with 
abnegation his diplomatic missions. Also, he identified the imperatives 
of that historical event and acted to protect the national interests. 


Marele scriitor Vasile Alecsandri s-a afirmat, în momentele istorice 
importante ale secolului al XIX-lea, ca personalitate proeminentă a 
diplomației româneşti. 

În perioada cuprinsă între anii 1834-1840 Vasile Alecsandri şi-a 
completat studiile la Paris, unde a urmat cursuri de medicină şi de drept. 
A revenit în Moldova sub înrâurirea unor idei de libertate şi egalitate afirmate 
şi consacrate în spaţiul Europei Occidentale. 

Între anii 1815 — 1856, Austria a dominat viaţa politică europeană. 
Pentru Maternich (cancelarul austriac), combinaţia ideală de acţiune era 
aportul Marii Britanii pentru integritatea teritorială imperială şi sprijinul 
armatelor ruse pentru rezolvarea crizelor interne din alte teritorii. 

Maternich, un produs al raționamentului kantian, nu era adeptul 
legiferării drepturilor omului. El invoca exemplul Revoluţiei franceze care a 
debutat prin promovarea drepturilor omului şi s-a finalizat prin domnia terorii. 

Anul 1848 a reprezentat un moment istoric marcat de acțiunile 
revoluționare manifestate în oraşele importante al Europei (Paris, Viena, 
Milano, Berlin). 

Impunerea treptată a celor două principii afirmate prin tratatele 
westphalice (1648): principiul suveranității; principiul egalității statelor şi 
care prefigurau o nouă dimensiune în planul relațiilor internaționale. 

Vasile Alecsandri, Mihail Kogălniceanu, Alexandru loan Cuza, Alecu 
Russo şi ceilalți exponenți ai curentului paşoptist au criticat starea gravă a 

sistemului social din Moldova. Ei au activat pentru iluminarea poporului şi 
asigurarea regenerării socio-culturale. 

Tinerii reformiști moldoveni, munteni şi transilvăneni au colaborat 
pentru succesul acţiunilor unor societăți secrete, care vizau afirmarea 
principiilor democratice şi realizarea unui deziderat istoric — unirea populației 
româneşti într-un stat unitar. 

Vasile Alecsandri, cu aureola lui de scriitor şi fin diplomat, a dezvoltat 
relații de colaborare cu reprezentanții paşoptişti din Muntenia, pentru 
afirmarea solidarității naţionale. 

În urma unei manifestații populare pentru rezolvarea unor doleanţe, în 
planul reformării sociale, guvernul din Moldova a luat măsuri represive. 
Alecsandri s-a refugiat în munţi, pe domeniile familiei Cantacuzino. El a fost 
decepționat de eşecul acțiunilor revoluționarilor paşoptişti. 

Într-o scrisoare adresată Zulniei Sturdza, Alecsandri se confesa: „Am 
acționat cu bună credință până la ultimul moment în speranţa unei revoluții 
puternice. 

Sunt destul de suferind, cât poate fi un om care şi iubeşte patria şi care 
o vede compromisă”. 

Alecsandri a participat la Marea Adunare Populară de la Blaj, unde a 
intrat în legătură cu cele mai reprezentative personalități ale elitei intelectuale 
româneşti din Transilvania. 

În acele momente de efervescenţă patriotică poetul a publicat, în 
revista lui Simion Barițiu, poezia „Deşteptarea României” şi manifestul 
„Protestație în numele Moldovei, a Omenirei şi-a lui Dumnezeu”, materiale 
care relevau situația gravă din Moldova în planul vieții politico-sociale. 

Alecsandri împreună cu Alexandru loan Cuza au elaborat două 
manifeste revoluţionare importante: primul „Proclamaţia adresată 
moldovenilor” pentru a rezista oprimării exercitate de guvernul Sturdza; al 
doilea, Programul de reforme intitulat „Principule noastre pentru reformarea 
patriei — din 12/24 mai 1848”. 

În iunie, Vasile Alecsndri şi Costache Negri au plecat la Cernăuţi, în 
dulcea Bucovină, unde au constituit un Comitet Naţional şi au desfăşurat o 
intensă corespondenţă cu revoluționarii din Moldova şi Muntenia. Ei miltau 
pentru anularea prevederilor Regulamentelor organice, elaborarea unei 
Constituţii naționale şi desființarea protectoratului exercitat de Rusia. 

Regulamentul organic, fundamentul juridic al administraţiei din 
Moldova acelui moment istoric, contribuise la modernizarea sistemului 
politico-social, dar nu erau rezolvate problemele majore ale populației, 
determinând o agravare a contradicțiilor dintre forțele progresiste şi 
aristocrația conservatoare. 

Ideea de unire a Moldovei cu Tara Românească se manifesta cu 
valenţe patriotice profunde. 

Vasile Alecsandri şi Costache Negri au trimis o scrisoare lui Nicolae 
Bălcescu, din partea Comitetului Naţional, pentru accelerarea procesului 
unirii celor două ţări „Trebuie dară să te înştiințez că dorul cel mai înfocat al 
nostru, cât şi al unei mari partide din Moldova este unirea Moldovei cu 
Valahia sub un singur guvern şi sub aceeaşi constituție”. 

La 18 iulie, în scrisoarea lui Vasile Alecsandri către revoluționarii din 
Moldova, se notifica: „Pentru a ne pregăti sprijin puternic în Europa, să ne 
grăbim a trimite deputați cu protesturi energice şi cereri de ajutor la Dieta de 
la Frankfurt, la Ministerul din Viena, la Stăpânirea Prusiei şi la Camera din 
Paris”. Pentru realizarea demersului diplomatic au fost implicaţi: Ion 
Maiorescu, cu misiune la Frankfurt, Ion Ghica, la Constantinopol, Al. 
Golescu la Budapesta şi Vasile Alecsandri, la Paris. 

În capitala Franţei, Vasile Alecsandri a intrat în contact cu scriitori şi 
cu reprezentanți marcanţi ai presei pariziene, în vederea promovării ideilor de 
afirmare a valorilor româneşti, pentru realizarea marelui ideal național — 
unirea principatelor române. 

În saloanele celebre din Paris el a pledat pentru cauzele intereselor 
româneşti, într-o modalitate inteligentă, abilă şi cu rafinament diplomatic. 

În anul 1849 a întreprins călătorii la Constantinopol, pentru a participa 
la adunările diasporei româneşti, unde s-au stabilit misiunile Comitetului 
Naţional, organism care activa pentru salvgardarea intereselor poporului 
român. 

Noul domn al Moldovei, Grigore Ghica, adeptul ideilor progresiste 
europene, a instaurat un regim cu valențe democratice. Moldova, la acel 
moment istoric, era sub suzeranitatea Imperiului Otoman şi sub influența 
protectoratului rusesc. Domnitorul a asigurat funcții şi demnități 
administrativo-politice unor reprezentanți ai elitei de intelectuali paşoptişti. 
Vasile Alecsandri a fost investit Arhivist al statului, funcţia deținută anterior 
de Gheorghe Asachi. 

În anul 1851, scriitorul a fost desemnat membru în Comisia pentru 
reorganizarea învățământului public în Moldova, organism care a consolidat 
limba românească, ca limbă principală de învăţământ. 

Franţa, devenită Republică după revoluţia din anul 1848, a fost sub 
conducerea scriitorului Alphonso Lamartine şi a lui Napoleon al III-lea. 

În anul 1852, Napoleon al III-lea s-a proclamat împărat al Franţei. El a 
intrat în conflict cu Rusia, deoarece îşi afirma intenția de a deveni protectorul 
creştinilor din Balcani. 

Nicolae Iorga remarca, într-o carte monumentală": „Napoleon al II-lea 
voia să clădească o nouă Europă, dorea învierea statelor naționale sau 
completarea lor... să servească interesele catolice în Orient... Napoleon al III-lea 





! Nicolae Iorga, Stări sufleteşti şi războaie, Bucureşti, Editura Militară, 1994, p.129. 

ar fi dorit şi înaintea războiului cu Austria, din anul 1859, să păstreze ideea 
unui for internațional cu sediul la Paris, sprijinit pe autoritatea sa”. 

În anul 1853, Rusia a ocupat principatele române. Austria a cerut 
Rusiei, printr-un ultimatum, să-şi retragă trupele din principatele române. 
Franţa şi Anglia a sprijinit Turcia pentru a declanşa război Rusiei. A urmat 
războiul ruso-turc (Războiul Crimeii între anii 1853 -1856). 

Pentru Anglia, avansarea rusească în Balcani (pentru dominarea zonei 
de strâmtori BOSFOR-DARDANELE), reprezenta o gravă ameninţare la 
adresa intereselor britanice în Marea Mediterană şi în zona Mării Negre. 

La momentul reactivării conflictului ruso-turc (Războiul Crimeii, 
1855), Vasile Alecsandri s-a deplasat la Paris, cu misiunea de a realiza o 
atmosferă favorabilă promovării intereselor româneşti. 

Ulterior, scriitorul diplomat a plecat la Constantinopol, unde împreună 
cu Ion Ghica şi C. Negri a elaborat un memoriu cu revendicările Principatelor 
române, document prezentat la Conferinţa ambasadorilor — Constantinopol, 
februarie 1856. 

Congresul de la Paris din anul 1856 a reprezentat un eveniment 
diplomatic de importanță majoră pentru viitorul politic al ţărilor române. 

Marile puteri europene au urmărit, pe căi politico-diplomatice, să asigure 
echilibrul de forţe în Orient, iar statele româneşti să dețină un rol important. 
Reprezentanți de frunte ai intelectualităţii româneşti au realizat că se profila un 
orizont luminos în istoria poporului român şi în consecință era necesară 
intensificarea acţiunilor de afirmare a intereselor româneşti în spațiul european. 

Se apropia momentul unei clipe astrale în istoria poporului român — 
unirea celor două principate. 

Prin tratatul de la Paris — 30 Martie 1856, Principatele române erau sub 
protectoratul celor şapte puteri europene (Franţa, Rusia, Turcia, Anglia, 
Austria, Prusia, Sardinia). 

Iosif Constantin Drăgan în cuprinsul unei lucrări”, „Războiul Crimeii 
(1853-1856), oferea o primă şansă de afirmare a resorgimentului românesc. 
Deosebit de favorabil a fost în această epocă sprijinul pe care Napoleon al MI- 
lea l-a acordat cauzei uniunii românilor... Domnitorul ţărilor unite, colonelul 
Alexandru loan Cuza (1856-1866), a guvernat în stilul lui Napoleon 
al III-lea, în special după lovitura de stat din 1864, o lovitură în stil napoleonian”. 

Diplomatul român, Dumitru Mazilu, releva într-o carte”: "În urma 
Tratatului de pace de la Paris — 30 Martie 1856 s-a hotărât neutralizarea Mării 
Negre, a fost lichidat Protectoratul exclusiv al Rusiei asupra Moldovei, Ţării 
Româneşti şi al Serbiei”. 


? Iosif Constantin Drăgan, Idealuri şi destine, Editura Cartea Românească, p.253. 
? Prof.univ.dr. Dumitru Maziliu, Tratat privind teoria şi practica negocierilor, Editura Lumina 
Lex, Bucureşti, 2006, p.102. 

Într-o lucrare* elaborată de Institutul de Istorie şi Teorie Militară se 
afirmă: „Tratatul de pace de la Paris 18-30 Martie 1856 a pus capăt războiului 
din Crimeea. 

Rusia era obligată să înapoieze Moldovei judeţele: Cahul, Ismail, 
Bolgrad, încorporate în anul 1812. Prin art.26 s-a convenit ca în Principatele 
române să existe o forţă națională în scopul menţinerii siguranţei şi asigurării 
frontierelor”. 

În anul 1857, caimacamul Nicolae Vogoride, cu acceptul Turciei şi al 
Austriei, a falsificat rezultatele alegerilor populare, un referendum asupra 
opțiunilor unioniste ale populaţiei. Mihail Kogălniceanu, Vasile Alecsandri şi 
Alexandru loan Cuza au elaborat un memoriu pentru informarea Comisiei 
Internaționale asupra falsificării rezultatelor electorale, cu argumentăi şi 
dovezi elocvente în acest demers politico-diplomatic. 

Graţie eforturilor intelectualilor cu vederi prounioniste, prin publicarea 
documentelor administrative, care relevau falsificarea rezultatelor scrutinului 
electoral, cu aportul Franţei, alegerile respective au fost anulate. 

Prin Acordul de la Osborne, 11 august 1858, realizat de Napoleon 
al III-lea şi Regina Victoria, Anglia a achiesat la demersurile diplomatice ale 
Franţei de a determina acceptul Imperiului Otoman în vederea desfăşurării de 
noi alegeri pe teritoriul celor două principate româneşti. 

Personalităţile marcante ale epocii, cu idei reformatoare unioniste, au 
înaintat Memorii către Divanurile ad-hoc ale Moldovei şi Tării Româneşti, 
apelându-se la stipulaţiile textelor din cuprinsul Tratatului de la Paris — 1856, 
cu o serie de doleanţe, cele mai importante referindu-se la: respectarea 
drepturilor şi autonomiei Principatelor, conform vechilor Capitulaţii încheiate cu 
Înalta Poartă Otomană; unirea Principatelor într-un singur stat, sub numele de 
România; guvern constituțional reprezentativ pentru interesele populației române. 

Deoarece Turcia, Austria şi Anglia erau împotriva unirii Principatelor, 
iar Franţa, Sardima, Rusia şi Prusia erau de acord, în urma Conferinţei de la 
Paris 10 august 1858 a marilor puteri europene s-a convenit asupra sintagmei 
„Principatele Unite Moldova şi Valahia”. Cele două state urmau să aibă 
domni diferiți, guverne şi adunări legiuitoare separate la Iaşi şi Bucureşti. 

Vasile Alecsandri a continuat acțiunile de promovare a intereselor 
româneşti la Paris, iar succesul demersului său este demonstrat de poziția 
favorabilă cauzei unioniste exprimată în ziarele franceze cu tiraje semnificative. 

Conferinţa internațională de la Paris, din anul 1858, deschidea noi 
orizonturi în planul realizării şi afirmării idealului de unire. Era necesară 
mobilizarea energiei patrioților români, pentru a realiza marele deziderat istoric. 





* Institutul de Istorie şi Teorie Militară, Apărarea naţională şi Parlamentul României, Editura 
Militară, Bucureşti 1992, p.28. 

Vasile Alecsandri a fost numit secretar de stat, funcție similară 
ministrului de externe. El a rezolvat divergențele diplomatice cu autoritățile 
austriece, referitoare la regimul vizelor pentru populația din teritoriile româneşti. 

Prestigiul politic al lui Vasile Alecsandri, dobândit prin abila activitate 
diplomatică de realizare a premiselor unirii principatelor româneşti, a fost 
reflectat prin poziția celei mai influente grupări de intelectuali unioniste de a-l 
desemna candidat pentru alegerea domnitorului în Moldova. 

Marele diplomat nu a candidat, dar a continuat să acţioneze pentru 
afirmarea aspirațiilor sale de înflăcărat patriot. 

După realizarea unirii principatelor româneşti, 24 ianuarie 1859 şi 
dubla alegere ca domnitor a lui Alexandru loan Cuza, s-a înregistrat o nouă 
etapă în activitatea diplomatică a lui Vasile Alecsandri. 

Vasile Alecsandri a reprezentat pentru Alexandru loan Cuza 
diplomatul de carieră, omul onest de mare subtilitate şi rafinament în arta 
negocierilor internaționale. 

În februarie 1859, desemnat ministru de externe, Alecsandri a călătorit 
în capitalele importante ale Europei Occidentale pentru a remite scrisori 
diplomatice, ale domnitorului român, unor personalități politice marcante 
(Principele Napoleon al III-lea, regele Victor Emanuel, Malmesbury, 
ministrul de externe englez). 

Prin intermediul scrisorilor diplomatice, Alexandru loan Cuza cerea 
sprijinul european pentru recunoaşterea dublei sale alegeri ca domn al 
Moldovei şi al Ţării Româneşti. 

La momentul de debut, în periplul său de călătorii cu misiuni 
diplomatice, Alecsandri consemna în notele sale jurnalistice”: „Astfel dar, 
înfăşurat în haina serioasă a diplomaţiei, am plecat în misie politică la Paris, 
la Londra, la Torino ... Aveam mult serioasa şi mult delicata însărcinare de a 
apăra pe lângă cabinetele Franţei şi Engliterii şi a Sardiniei actele săvârşite în 
Moldova şi Valahia la începutul anului 1859 .... Misie importantă! răspundere 
mare şi spăimântătoare! ... Aveam a mă găsi în contact cu capacităţile cele 
mai recunoscute din Europa, cu oamenii cei mai însemnaţi!... Nu dar fără griji mă 
întrebam de voi putea să mă ridic şi să mă susțin la înălțimea misiunii mele...” 

Pe durata convorbirilor cu Napoleon al III-lea şi cu ministrul francez 
de externe Walewski, diplomatul român a reuşit, cu rafinament şi elan 
patriotic, să releve cu succes autorităților franceze cauza unirii principatelor 
româneşti. Napoleon al III-lea a promis sprijin tehnico-militar (10.000 de 
puşti, 12 piese de artilerie) pentru dezvoltarea sistemului militar românesc, 
prin aprobarea a unui credit în valoare de 12 milioane franci. Principele 
francez a cerut autorităților române să nu se comită abateri de la textul 
Convenţiei de la Paris, 1858. 





i Diplomaţi iluştri, vol.I, Editura Politică, Bucureşti, 1970, Nicolae Corivan; Viaţa lui Vasile 
Alecsandri, p.251; Vasile Alecsandri, Călătorii, Misiuni diplomatice, p.176. 


33 


În jurnalul său diplomatic „Istoria misiilor mele politice”, Vasile 
Alecsandri citează din discursul lui Napoleon al III-lea: „Căutaţi a vă 
recomanda Europei prin înțelepciunea reformelor... precum v-aţi recomandat 
prin patriotismul de care ați dat dovadă şi vă pregătiți a nu silui evenimentele, 
ci a profita de cursul lor”. 

La acel moment istoric, Napoleon al III-lea şi regele Sardiniei 
pregăteau declanşarea războiului cu Austria. Cu sprijinul revoluţionarilor 
unguri, conduşi de Kossuth, se urmărea declanşarea unor focare de 
instabilitate pe teritoriul Ungariei şi al Transilvaniei. Arsenalul de armamente 
şi muniție aferentă pentru revoluționarii unguri urma să fie expediat pe 
Dunăre. De la Galaţi, expediția militară urma să tranziteze teritoriul românesc 
până la graniţa de răsărit a Austriei. 

După audienţe la şeful statului francez, Vasile Alecsandri a plecat la 
Londra. Pentru Anglia politica orientală viza să menţină integritatea unui 
imperiu turc slăbit, dar binevoitor intereselor economice britanice. 

Ministrul englez de externe Malmesbury cerea autorităţilor române să 
respecte textul Convenţiei de la Paris, 1858 şi să nu afecteze suzeranitatea 
turcă asupra teritoriilor româneşti. El promitea că dacă nu vor apare 
complicaţii în relațiile internaționale Anglia va susține recunoaşterea dublei 
alegeri a domnitorului Alexandru loan Cuza. 

Revenit la Paris, Alecsandri a stabilit întâlniri cu personalități franceze 
politice şi culturale marcante la acel moment istoric. A avut întrevederi 
fructuoase cu ambasadorul Rusiei la Paris, generalul Kiseleff, fostul 
guvernator al principatelor române în perioada 1829-1834. Diplomatul român 
i-a amintit ambasadorului rus de textele, din textul Regulamentului organic, 
care consacrau principiul unirii politice şi administrative a celor două ţări. 

Marele cărturar Gheorghe Asachi a avut calitatea de secretar al 
Comisiei de elaborare a Regulamentelor organice în perioada 1828-1832. În 
articolele acestor acte normative, primele fundamente constituționale ale 
poporului român, era inserat ca un deziderat „unirea principatelor dunărene”. 

Diplomatul rus l-a asigurat, cu multă prudență, de întreaga sa simpatie 
pentru cauza românească. 

Vasile Alecsandri a plecat la Torino, capitala Sardiniei, unde s-a 
întâlnit cu ministrul de externe Cavour. Diplomatul italian s-a declarat un 
simpatizant entuziast al recunoaşterii dublei alegeri a lui Cuza, dar recomanda 
multă atenţie în planul relaţiilor internaționale. 

Alecsandri a aflat, în acele circumstanţe, despre planul de colaborare 
militară franco-italian luând act şi de destinația reală a tehnicii militare 
asigurate de către Napoleon al III-lea, de revolta ungurilor împotriva 
administraţiei austriece. A urmat vizita protocolară la regele Victor Emanuel, 
suveranul Sardiniei. 

Generalul Klapka, unul dintre artizanii planului franco-italian, a avut o 
întâlnire, la laşi, 25 Martie 1859, cu domnitorul Alexandru loan Cuza. 

În urma tratativelor s-au negociat două Convenții. În prima Convenţie era 
stipulată obligația autorităților române de a permite plasarea unor depozite de 
arme în proximitatea graniţei răsăritene cu Austria, în zona oraşului Bacău. În 
text se făcea referire la tranzacţia de tehnică militară cu Franţa. Principatele 
solicitau 30.000 de puşti, din care 10.000 urmau să intre în dotarea armatei 
române, iar 20.000 erau destinate pentru înarmarea grupurilor paramilitare din 
Ungaria şi Transilvania. A doua Convenţie cuprindea garanţiile pentru 
autoritățile române. Alexandru loan Cuza condiționa sprijinul acestei 
expediții militare de recunoaşterea dublei sale alegeri, ca domnitor, din partea 
celor şapte mari puteri europene. 

Textele celor două Convenții au fost remise, prin intermediul 
generalului Klapka, lui Vasile Alecsandri. Acesta le-a promovat, sub auspicii 
diplomatice, în capitala Franţei. În cadrul Conferinţei de la Paris a celor 7 
puteri europene, aprilie 1859, cu excepția Turciei şi a Austriei, s-a recunoscut 
dubla alegere a domnitorului român. Vasile Alecsandri şi domnitorul 
Alexandru loan Cuza au avut rezerve faţă de planul de cooperare militară 
franco-italian, cu implicarea autorităţilor române, fiind iminentă declanşarea 
unui conflict diplomatic cu Austria. 

Diplomatul român s-a întors la Iaşi, pe ruta Constantinopol — Galaţi, la data 
de 27 iulie 1859. Finalizase, cu succes, o misiune de anvergură internațională. 

Era pentru prima dată în istoria României, când un reprezentant 
diplomatic realiza demersuri oficiale, în capitalele marilor puteri europene, 
din partea unui domnitor român. 

Activitatea diplomatică a lui Vasile Alecsandri a fost dificilă. Ţările 
române continuau să fie sub suzeranitatea Turciei. El a contribuit la reformarea 
ministerului de externe prin instituirea biroului național de corespondență 
diplomatică şi prin înfiinţarea Agenţiei Principatelor Unite la Paris. 

Istoricul Florin Constantiniu, într-o recentă carte afirma“: „Deoarece 
Convenţia de la Paris 1858 nu interzicea explicit alegerea aceleiaşi persoane 
ca domn în ambele principate, unioniştii l-au ales pe colonelul Alexandru 
loan Cuza domn al Moldovei (5 ianuarie 1859), şi al Ţării Româneşti 
(24 ianuarie 1859), punându-se temeliile statului român modern”. 

Recunoaşterea dublei alegeri a domnitorului Alexandru loan Cuza de 
către marile puteri garantate ale Convenţiei de la Paris — 1858 a consolidat 
poziția principatelor în planul relaţiilor internaționale. 

Scriitorul Keith Hilchins remarca, într-o carte” de referință: „În timpul 
scurtei sale domnii (1859-1866), Alexandru loan Cuza, paşoptist şi liberal, a 
încercat să dea României instituţii politice şi economice moderne”. 


“ Florin Constantiniu, O istorie sinceră a poporului român, Editura Univers Enciclopedic, 
Bucureşti, 1999, p.216. 
7 Keith Hitchins, România 1866 — 1947, Editura Humanitas, Bucureşti, 1996, p.129. 

În septembrie 1860 un transport clandestin de arme, organizat de 
Cavour, ministrul de externe al Sardiniei, pe traseul Genova — Galaţi, pentru a 
sprijini revoluționarii unguri contra administraţiei austriece, a fost deconspirat 
de agenţii englezi şi austrieci. 

La propunerea ambasadorului englez, domnitorul Alexandru loan 
Cuza a acceptat ca armele depozitate în clădirile vămii Galaţi să fie returnate 
în Italia, prin transportul asigurat de navele comerciale engleze. Eşecul acestei 
expediţii clandestine de tehnică militară a afectat relațiile României cu Franţa. 

Vasile Alecsandri a reluat activitatea diplomatică pentru a influenţa 
reprezentanții diplomatici ai statelor europene în planul cooperării şi 
recunoaşterii unirii administrative a celor două principate române. 

El a pledat cu mult succes în fața principelui Napoleon al III-lea. La 27 
aprilie 1861, Alecsandri îi relata, într-o scrisoare diplomatică, domnitorului 
Alexandru loan Cuzat: „Unirea definitivă a Principatelor este în gândul 
tuturor în Franţa”. 

În Italia, misiunea sa diplomatică a fost dificilă, deoarece eşecul expediției 
de armament a avut un ecou puternic. Emigranţii unguri îl acuzau pe domnitorul 
român că este vinovat de insuccesul planului militar franco-italian. 

Ministrul de externe Cavour l-a asigurat pe diplomatul român de 
continuarea sprijinului guvernului său în afirmarea intereselor româneşti. El 
aprecia că unirea administrativă şi legislativă se va realiza în mod implacabil. 

Vasile Alecsandri a reuşit, după întrevederea cu regele Victor Emanuel 
al II-lea, să refacă climatul de colaborare cu autoritățile italiene. 

Succesul acțiunilor diplomatului român este relevat în textul unei 
scrisori oficiale a lui Costache Negri către Vasile Alecsandri”. „Trebuie să fiți 
dumneavoastră domnule Agent diplomatic, care aveţi onoarea de a fi cunoscut 
personal de regele Italiei, ca să fi putut da explicaţii atât de satisfăcătoare atât 
majestăţii sale, cât şi contelui Cavour în ce priveşte armele din Galaţi, în 
privința cărora cred că domnul general Durando ne-a acuzat de nelealitate faţă 
de guvernul său. Sunt aşadar fericit să aflu că ați izbutit aşa de desăvârşit”. 

În anul 1863, domnitorul Alexandru loan Cuza a apelat la Vasile 
Alecsandri, în circumstanţe grave pentru destinul statului român. Partidele 
politice blocau actul legislativ. Domnitorul dorea să rezolve criza internă 
printr-o lovitură de stat, cu dizolvarea adunării deputaților. Puterile europene 
garante nu agreau intenția domnitorului de a promova un text de constituție 
națională şi o guvernare autoritară. 

Alexandru loan Cuza a trimis, prin intermediul lui Vasile Alecsandri, o 
scrisoare diplomatică suveranului Franţei, pentru a-l asigura de devotamentul 
şi loialitatea autorităților române faţă de statul francez. Napoleon al III-lea a 
fost informat şi de iminenţa unei lovituri de stat în România. 





8 Marta Anineanu, Din activitatea diplomatică a lui Vasile Alecsandri, vol. II, p.269. 
? G.C. Nicolescu, Viaţa lui Vasile Alecsandri, Bucureşti, Editura pentru literatură, 1961, p.349. 

Diplomatul român a reuşit să convingă autoritățile franceze că sunt 
nefondate suspiciunile asupra unei atitudini ostile a lui Cuza față de interesele 
Franţei. 

Era ultima misiune diplomatică din perioada domniei lui Alexandru 
loan Cuza. 

În intervalul de timp 1863-1885, Vasile Alecsandri s-a dedicat integral 
activităților literare, fiind perioada cea mai fructuoasă pentru scriitorul diplomat. 

În anul 1885, devine senator liberal şi este trimis ca ambasador — 
ministru plenipotențiar la Paris. 

La acel moment istoric relaţiile româno-franceze erau tensionate din 
cauza conflictelor economice generate de orientarea germanofilă a politicii 
regelui Carol I. Vasile Alecsandri a depus toate diligenţele diplomatice pentru 
relansarea şi dezvoltarea relațiilor politico-economice dintre Franţa şi 
România. Obligaţiile diplomatice, în calitatea de ministru plenipotenţiar, 
solemnitățile, protocoalele şi recepțiile la ambasadă, i-au afectat grav 
sănătatea. Dorul de ţară, de cabinetul de lucru de la Mirceşti, l-au determinat 
să vină în fiecare an, pe durata mandatului diplomatic, în România pentru 
refacerea sănătăţii. 

În anul 1890, grav bolnav, este adus în ţară şi la 22 august moare. 

Scriitorul diplomat Vasile Alecsandri a fost înzestrat cu puterea de a 
pătrunde, cu inteligență, sensurile vieții şi ale cuvintelor. A fost un bun orator, un 
fin analist al epocii sale. A militat pentru afirmarea drepturilor omului şi pentru 
dezrobirea țiganilor (tratați ca sclavi până la jumătatea secolului al XIX-lea). 

În acea minunată epocă de renaştere românească şi-a îndeplinit cu 
abnegație misiunile diplomatice. A identificat cu clarviziune imperativele 
acelui moment istoric şi cu bună credință a acționat pentru salvgardarea 
intereselor naţionale. Marile personalități politice şi diplomatice europene au 
fost  impresionate de subtilitatea raționamentelor sale, de farmecul 
convorbirilor cu marele scriitor diplomat Vasile Alecsandri. 

